Is die evangelies mites en legendes? - www.bybelkennis.co.za
by Mitch Kalp · 17/10/2013
"Common sense may be more common than sense. R.C. Sproul Jr.
Dit is 'n baie gewilde teorie by ongelowiges. Hulle glo dat Jesus 'n goeie persoon en uitstaande Leermeester was. Daar is ten minste vier redes waarom die evangelies nie mites en legendes is nie:
Die evangelies is te kort na die gebeure geskryf. Die evangelies is 20 – 30 jaar na Jesus se dood geskryf. (Die evangelie van Johannes is later geskryf.) Dit is te gou vir 'n mite om die ware verhaal te vervang. Die vroeë Christene het die nagmaal gevier – nie om oor hulle Leier se dood te treur nie, maar om 'n oorwinning te vier. Nee, hierdie Christene het van die begin af geglo dat Jesus waarlik uit die dood opgestaan het.
Die inhoud is te teenproduktief om 'n legende te wees. Die apostels word voortdurend daarvan beskuldig dat hulle nie leer nie. As jy 'n legende skryf, sou jy mos nie jouself as dwaas teken nie. Ons lees dat Jesus vir Petrus as Satan beskryf. Hy sou nooit daaroor geskryf het as Jesus dit nie gesê het nie. Die evangelies sê dat vroue die eerste mense was wat Jesus na sy opstanding gesien het. 'n Vrou se getuienis is nie destyds aanvaar nie. As jy die waarheid van jou aanspraak wil bewys, sal jy beslis nie vroue as jou eerste getuies noem nie. Hoekom doen die skrywers dit dan? Want dit is wat gebeur het.
Die literêre vorm van die evangelies het te veel besonderhede vir 'n legende. In Markus 14 is die spanning besig om op te laai. Jesus word in Getsemane gevange geneem. En dan vertel Markus vir ons van 'n jongman wat kaal weggehardloop het. Dit lyk vir ons na onnodige besonderhede – iets wat ons nie in 'n legende sou kry nie.
Die boodskap is te kosbaar om 'n legende te wees. Die boodskap van Jesus se kruisdood en opstanding het nie enige mag of prestige vir die apostels beteken nie. Inteendeel, baie van hulle word doodgemaak vir hulle geloof. Jy gaan tog nie 'n legende fabriseer as jy weet dat jy 'n pynlike en vernederende dood sal sterf nie. Waar sou Petrus wat die lewende Jesus verloën het die moed gekry het om vir 'n dooie Jesus te sterf?
Ons moenie sommer blindweg glo nie. Glo vir dieselfde rede as wat die vroeë Christene geglo het: omdat jy oortuig is die getuienis van die apostels is waar. Jesus het waarlik opgestaan en as Hy lewend is, verander dit alles.